b'\n_START_ARTICLE_\nMemento Homo (Enric Claras\xc3\xb3 i Daud\xc3\xad)\n_START_SECTION_\nHist\xc3\xb2ria\n_START_PARAGRAPH_\nEnric Claras\xc3\xb3 va presentar aquesta obra a l\xe2\x80\x99Exposici\xc3\xb3 de Par\xc3\xads de l\xe2\x80\x99any 1900 on va ser guardonat amb la medalla d\xe2\x80\x99or. Tot i aix\xc3\xad, se sap que l\xe2\x80\x99obra va ser elaborada l\xe2\x80\x99any anterior, hi ha publicacions on s\xe2\x80\x99explica en qu\xc3\xa8 treballava l\xe2\x80\x99escultor durant aquell any i on s\xe2\x80\x99hi descriu una pe\xc3\xa7a que coincideix amb l\xe2\x80\x99escultura Memento Homo._NEWLINE_Aquesta obra, va rebre altres guardons i va tenir un gran ress\xc3\xb2 entre el p\xc3\xbablic i la cr\xc3\xadtica. Gr\xc3\xa0cies a aquesta pe\xc3\xa7a Claras\xc3\xb3 va assolir el seu m\xc3\xa0xim reconeixement.\n_START_SECTION_\nAn\xc3\xa0lisi\n_START_PARAGRAPH_\nMemento Homo \xc3\xa9s una escultura funer\xc3\xa0ria on s\xe2\x80\x99hi representa un home cavant una tomba. El personatge \xc3\xa9s un home jove que va gaireb\xc3\xa9 despullat i que estira els bra\xc3\xa7os amunt amb un pic a les mans. L\xe2\x80\x99artista ha captat el moment en qu\xc3\xa8 el personatge aixeca l\xe2\x80\x99eina per agafar impuls. _NEWLINE_En aquesta pe\xc3\xa7a hi ha un gran treball pel que fa a l\xe2\x80\x99anatomia, mostra tots els m\xc3\xbasculs en tensi\xc3\xb3 i rigidesa. En la concepci\xc3\xb3 d\xe2\x80\x99aquest cos hi ha certa influ\xc3\xa8ncia de Auguste Rodin, de qui Claras\xc3\xb3 no en va parlar mai per\xc3\xb2 segur que el coneixia i l\xe2\x80\x99impressionava._NEWLINE_Memento Homo \xc3\xa9s una mostra de l\xe2\x80\x99evoluci\xc3\xb3 de l\xe2\x80\x99artista respecte als seus inicis, on la seva prioritat era l\xe2\x80\x99escultura costumista. En l\xe2\x80\x99elecci\xc3\xb3 del personatge, Claras\xc3\xb3, en \xc3\xa8poques anteriors, hauria escollit la figura d\xe2\x80\x99un enterramorts vestit degudament i amb tota mena de detalls anecd\xc3\xb2tics. En canvi, en aquesta obra presenta un personatge semi-nu que permet concentrar la m\xc3\xa0xima atenci\xc3\xb3 a l\xe2\x80\x99acci\xc3\xb3 representada. Enric Claras\xc3\xb3 \xc3\xa9s molt encertat en l\xe2\x80\x99intent de captar el moment de m\xc3\xa0xim esfor\xc3\xa7 i tensi\xc3\xb3, un instant d\xe2\x80\x99una acci\xc3\xb3 inacabada. Tamb\xc3\xa9 sap aprofitar els efectes que produeixen la dualitat de materials combinant la pedra de la figura amb el metall del pic. Aquest pic no es tracta d\xe2\x80\x99un pic real sin\xc3\xb3 que \xc3\xa9s una interpretaci\xc3\xb3 pr\xc3\xb2pia de l\xe2\x80\x99artista._NEWLINE_En aquesta obra tamb\xc3\xa9 s\xe2\x80\x99hi podria trobar alguna mancan\xc3\xa7a pel que fa a la composici\xc3\xb3. La principal \xc3\xa9s el fet que l\xe2\x80\x99obra nom\xc3\xa9s \xc3\xa9s v\xc3\xa0lida des d\xe2\x80\x99un punt de vista frontal. Si s\xe2\x80\x99observa pel darrere, s\xe2\x80\x99hi pot veure que entre les cames del personatge hi ha una base de pedra per a garantir l\xe2\x80\x99estabilitat de l\xe2\x80\x99escultura._NEWLINE_All\xc3\xb2 m\xc3\xa9s significatiu de l\xe2\x80\x99obra \xc3\xa9s com Enric Claras\xc3\xb3 va presentar de forma innovadora el tema del treball, ja representat per altres artistes, per\xc3\xb2 no d\xe2\x80\x99aquesta manera en l\xe2\x80\x99escultura catalana. Claras\xc3\xb3 aconsegueix sublimar el treball, plasmant un treball rude i vulgar en una figura bella.'